Wolfgang Buhr

Wolfgang Buhr (* 27. Mai 1932 in Prezier) is en düütschen Politiker von de CDU.

Buhr is 1932 in Prezier boren. He hett 1957 heiraadt un mit siene Fro twee Kinner. Von 1967 bet 1997 weer he Vörstandsvörsteher vonn’n Energieverband Elv-Werser.

He is 1960 in’n Raad von de Stadt Soltau wählt worrn un is dor bet 1996 Raadsherr bleven. An’n 1. Juli 1964 is he in de CDU rin un weer later lange Johren Vörsitter von de CDU-Frakschoon in’n Gemeenraad. Von 1973 bet 1977 weer he Vörsitter von’n CDU-Kreisverband in’n Landkreis Soltau. 

1964 is he in’n Kreisdag von’n Landkreis Soltau wählt worrn. In’n September 1966 is he denn Maat von’n Kreisutschuss un Landraad von’n Landkreis Soltau worrn. He weer to de Tied 34 Johr oold un dormit de jüngste Landraad in de ganze Bundsrepublik Düütschland. He is bet to de Fusion von de Landkreise Soltau un Fambossel to’n 1. August 1977 Landraad bleven un harr dit Amt denn ok in’n ne’en Landkreis Soltau-Fambossel. 

Blangen de Arbeid in’n Kreisdag weer he von 1972 bet 1974 ok Börgermeester von de Stadt Soltau. An’n 6. November 1996 hett he siene letzte Kreisdagssitzung as Landraad vörseten, bevör he sik na över 30 Johr ut alle polietschen Ämter trüggtagen hett. Al an’n 23. Oktober 1996 is he Ehrenlandraad worrn.

Buhr hett sik blangen de Politik ok in de Kultur un in’n Sport engascheert. He weer ünner annern in’n Vörstand von’n Verkehrsvereen, von’n Kulturvereen un von’n Kreissportbund aktiv. Von 1964 bet 1998 weer he Vörsitter von’n Sportvereen MTV Soltau von 1864 un na disse Tied Ehrenvörsitter. Von 1997 bet 2011 weer he as Beopdragten för de Stadtpartnerschopt twüschen Soltau un de poolsche Stadt Myślibórz aktivFür Verdienste geehrt - Rat verabschiedet Partnerschaftsbeauftragten Wolfgang Buhr (PDF; 8,2 MB) Artikel im Heide Kurier vom 25. September 2011. 2011 is he för disse Arbeid  Ehrenbörger von Myślibórz worrn.

 Ehren 

 1979: Neddersassische Spoorkassenmedallje in Sülver
 1986: Bundsverdeenstkrüüz an’t Band
 1989: Neddersassische Spoorkassenmedallje in Gold
 1996: Ehrenlandraad von’n Landkreis Soltau-Fambossel (nu Landkreis Heidkreis)
 2011: Ehrenbörger von de poolsche Stadt Myślibórz

 Footnoten 

Kategorie:Politiker (Düütschland)
Kategorie:CDU
Kategorie:Dräger vun’t Bundsverdeenstkrüüz
Kategorie:Mann
Kategorie:Boren 1932
Kategorie:Börger von Düütschland